Са хьамсара Г1алг1айче!

 Ловр са дега хьона ца довр во,

 Безам бац са хьо г1айг1ане го,

 Цу хьа пхьоале йоаге г1оза ц1и,

 Даькъал да са лаьттар х1ара ди.

 Плиев М-С.

Г1алг1айче! Яргйий со хьа хам баь,хьо хестаяь! Са дог, са са ,са вахар хьо да. Г1алг1айче! Цхьабарашта хьо шоаш хьалкхийна,бахаш йола моттиг я,вокхарна шоаш баь,даиман сатийса бола Даьй-мохк ба. Са-м хьо садоаха фо да,х1ана аьлча, хьо йоацача кер бизац са.

 Хьо йоккха яц,са Даьхе,бакъда,хьа хозал техкача,х1ара лаьттан ч1егилг Дала совг1ата елча санна я. Цхьаннахьа дий-хьог1 вайчул хозаг1а лоамаш,хьунаш,шаьра ареш,масса хиш?!Цхьанна а мехка йий-хьог1 Магас санна шахьар?! 1урра хьо г1еттача, эггара хьалха б1арг кхет зизай бес-бесара чокхеш дийха латтача сомий бешамех ,эггара хьалха хьахоз шоай дегашка мел йола хозал ,безам гонахьарча феца д1аэбе г1ерташ декача оалхазарий иллеш.

Укхаза бах дог-уйла ц1ена дола ,камаьрша,эхь –эздел дола ,хьаша-да хоза т1аэца ховш бола ,шоай Г1алг1айче боча а хьамсара а йола,нах. Х1ана йола цар из селла боча,селла хьамсара? Жоп ца1 да:шоаш цунах дукха хьийгандаь, 1азап –бала из дукха лайна йоландаь.

 Ц1ихезача г1алг1ай поэта Хамхоев Ахьмада дешашца аьлча:

 Мехкашта юкъе з1амига ба хьо,

 Хало, оатто дукха лайна,

 Тахан сона эргабаьнна,

 Лоамашта юкъе улла мохк.

Фу дисад, Г1алг1айче,хьона т1а ца кхоачаш? Хьона ца гуш? Бакъда хьо цхьаннена гора эттаяц. Кура лаьттай хьо ,са хьамсара Даьхе, 1азапашта, халонашта,балашта духьал.

 Ц1аккха йицлургйоаца лар йитай хьа дега т1а 1944,1992 шераша. 73 шу даьннадале а, из селхан хилча санна мара хетац хьа къонгаштеи мехкараштеи 1944 шера хьона т1абена бала. Цу д1аьхача 13 шера хьа халкъо эзача халон –балех дувца а эшац,х1аьта Даьг1астенах хьегаш байнараш чот яь варгвоацаш дукха ба.

 Атта дац г1алг1ашта 1992 шу дицде а. Бетташ- бетташ кхера а баьтт1аб, яхаш да вай халкъа кица. Массаза а харцо ла ма хала да-кх! Ц1енача ц1ийца,шоай хьоцарца г1алг1аша хьал мел даьр юха а моастаг1ашка кхаьчар цу шера. Вахара чам бовза а кхелехьа,бехк-гунахь доацаш, ма дукха къаьстар шоашта безачарех ,хозача дуненах вай мехкарийи кагий нахи. Дала ше къехетам болба царех !

 Хийла зама ма яхай

 Са т1ехьен т1а муъ бита.

 Хийла ханаш ма яхай.

 Са лаьттан т1а муъ бита

Эзар шераш д1аухаш бала ловш,лазарах бовш,цхьаккха бокъо йоацаш,баьде,миска вай къам даьхадале а ,вай мохк,да-нана, вай кхуврч лорабе в1ашт1ехьадаьннад вай. Ший човнаша даьрдаь дег1 ура а оттадаь , Г1алг1ай Республика хьа а кхелла, кхыча къамашта нийсса д1а а этта ,ший сийрда кхоане хьалъеш доал вай халкъ тахан

 Зизай беш санна тоаеннай Г1алг1айче.

 Вай дегай ондало –г1оза Наьначе.

 Са мехка моцал,къел увзаш саг вац…

Майрра Угурчиев Азмат –Гире укх дешашца белгалдаккха мегаргда Г1алг1айчен таханара хьал –торо. Шаьра ба таханара вай никъ. Х1ара денна ,хозлуш латт наьха вахар. Б1арг белабеш я гобаьккха хьалъяь г1ишлош: маьждигаш ,школаш,больницаш,в1ашт1арадаь ц1енош,кизга санна шаьра наькъаш… 25 шера из хьаде караг1далар тамашйолаш х1амаш да уж.

Льянов Мухьмада ший « Х1ана ва со ираз долаш» яхача стихотворене т1а ма аллара: Вай хьест,вай марх1адоакх,вайна й1овхал тел тоаенна ,хозъеннна д1аэттача вай з1амигачо Даьхено-Г1алг1айчено.

 Д1ахо а лакха толамаш даха,барт-цхьоаг1о йолаш кхоаненга кхача в1ашт1ехьа даргда вай,х1ана аьлча, вайна хьехам луш,вайна хьалхаваьнна ва ший къаман визза вола Мехка Да. Даьша оалаш хиннад: « Да дика-ц1а дика». Из кхета а деш ,даь оаг1ув хьалоацаш вай хуле,дика тоалургда къман вахар ,хозача лакхаленга кхоачаргда вай.

 Лоалахой мехкашца дакъа нийса леладе,вошал долча халкъашца хьинар т1ехьа лоаттаде, Дала ше йоахайойла сийдола Г1алг1айче ший мехкараштеи къонгаштеи!